9. nedeľa C (2. jún 2013)
**Gal 1:1-2, 6-10**Juraj Feník

***Pavol, ustanovený za apoštola nie ľuďmi ani prostredníctvom človeka, ale Ježišom Kristom a Bohom Otcom, ktorý ho vzkriesil z mŕtvych, a všetci bratia, čo sú so mnou, galatským cirkvám. Čudujem sa, že od toho, ktorý vás povolal v Kristovej milosti, tak rýchlo prebiehate k inému evanjeliu. Ono ani nie je iné, ibaže sú niektorí, čo vás mätú a chcú prekrútiť Kristovo evanjelium. Ale keby sme vám hlásali my alebo aj anjel z neba iné evanjelium, ako sme vám hlásali, nech je prekliaty! Ako sme už povedali, aj teraz znova hovorím: Ak by vám niekto hlásal iné evanjelium ako to, ktoré ste prijali, nech je prekliaty! Chcem si teraz nakloniť ľudí alebo Boha? Alebo sa usilujem páčiť sa ľuďom? Keby som sa ešte chcel páčiť ľuďom, nebol by som Kristovým služobníkom.***

Počas nasledujúcich šiestich nedieľ nám bohoslužba slova prinesie čítanie z Listu Galaťanom, takže sa zdá byť nanajvýš vhodné na tomto mieste načrtnúť v základných líniách problematiku tohto listu. Ani Skutky apoštolov ani Pavlove listy nepodávajú ucelenú a už vôbec nie detailnú správu o Pavlovej evanjelizácii galátskych krajov. Zo Skutkov (najmä kap. 16) sa dá vydedukovať, že Pavol v provincii Galácia, dnešné Turecko, hlásal evanjelium počas druhej misijnej cesty pohanským spoločenstvám, potomkom Gálov, a neskôr, počas tretej misijnej cesty asi v roku 55-56 napísal týmto komunitám (porov. Gal 1:2, dnešné čítanie) List Galaťanom.

Základom Pavlovho hlásania v Galácii bola potreba viery v Ježiša Krista bez toho, aby títo pohania museli dodržiavať aj predpisy židovského zákona. Angličtina používa spojenie law-free gospel pre označenie Pavlovho evanjelia. Avšak po Pavlovom odchode vstúpila na toto územie skupina židovsko-kresťanských agitátorov, judaizátorov, tých, ktorí boli z obriezky, snáď pôvodom z Jeruzalemskej komunity. Títo začali nútiť Galaťanov, ktorí uverili Pavlovmu evanjeliu, aby sa podriadili židovskému zákonu a jeho predpisom, napr. obriezke, a snažili sa ich presviedčať, že nestačí veriť v Krista, ale človek má povinnosť dodržiavať aj židovský zákon. Hlásali im iné evanjelium. Tak ich aktivita predstavovala snahu obrať Galaťanov o ich slobodu vzhľadom na požiadavky židovského zákona. Čo je ešte horšie, z textu vyplýva (1:6 Čudujem sa, že tak rýchlo prebiehate k inému evanjeliu !!!), že Galaťania začali týmto vymývačom mozgov veriť a prebiehali od Pavlovho evanjelia k inému hlásaniu, ktoré požadovalo podriadenie sa židovskému zákonu. V takejto situácii píše Pavol v pomerne nahnevanom a agresívnom štýle Galaťanom list, v ktorom sa čuduje, že opúšťajú jeho evanjelium a chcú sa nechať zotročiť hlásaním agitátorov. V liste im ukazuje, že takýto krok je hlúposťou a že kresťan pochádzajúci z pohanstva nepotrebuje dodržiavať židovský zákon. List Galaťanom je tak Pavlov pokus znovuzískať, re-evanjelizovať Galaťanov. List je akoby znovuhlásaním Pavla v Galácii.

Dnešné čítanie nám prináša samotný začiatok listu, časť tzv. epistolárneho preskriptu, v ktorom sa identifikuje odosielateľ a adresáti. V tomto preskripte je nápadné ako silno Pavol zdôrazňuje svoju pozíciu apoštola (ustanovený za apoštola nie ľuďmi ani prostredníctvom človeka, ale Ježišom Kristom a Bohom Otcom). Robí to zámerne ako spôsob obrany voči judaizátorom, ktorí považovali Pavla za apoštola nižšieho rangu a zároveň ako pripomienku pre Galaťanov, aby si uvedomili, že im píše ako skutočný apoštol, ktorý im odovzdal vieru v Krista. V kontexte, v ktorom je Pavlovo evanjelium spochybňované agitátormi a zanechávané Galaťanmi, hneď v úvode listu Pavol pripomína, že on je apoštol ustanovený Bohom a Ježišom, a teda žiadna podradná autorita.

Po epistolárnom úvode zvyčajne nasleduje v Pavlových listoch tzv. vďakyvzdanie, v ktorom Pavol ďakuje za vieru svojich adresátov. Keďže však v prípade Galaťanov pozorujeme odpad od viery, ktorú Pavol hlásal, nemáme v liste vďakyvzdanie, pretože Pavol v podstate nemá za čo ďakovať. A tak iba v tomto liste spomedzi všetkých nemáme vďakyvzdanie. Namiesto toho Pavol hneď v úvode vyjadruje svoje počudovanie, a nepriamo kritiku, že Galaťania opúšťajú jeho evanjelium a prikláňajú sa k inému, ktorým ich mätú tí, ktorí k nim dorazili. Ich evanjelium je v podstate prekrútením, znetvorením Pavlovho evanjelia: už nie je potrebná iba viera v Krista, ale viera v Krista plus požiadavky židovského zákona. V texte je nápadná krásna hyperbola, ktorá pridáva na ostrosti a živom štýle v úvode listu: aj keby anjel z neba prišiel a hlásal Galaťanom iné evanjelium od toho, ktoré im pôvodne hlásal Pavol, nech je prekliaty! Pavlovo evanjelium, ktoré Galaťania prijali, nesmie byť za nič vymenené, aj keby sa hneď zjavil nebeský anjel a hlásal im niečo iné. V úvode listu Galaťanom, písaného do situácie krízy a doslova apostázie, Pavol pripomína základnú myšlienku, ktorú chce vštepiť Galaťanom do hláv: neopúšťajte moje evanjelium a vieru v Krista. Nenechajte sa obrať o evanjelium a vieru!